Diari Oficial de la Generalitat Valenciana


Sumari del DOGV 4440, del 14-02-2003 (2003/1101)

RESOLUCIÓ de 28 de gener de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Conselleria de Sanitat de la Generalitat Valenciana i l'Institut de Salut Carles III per a l'establiment d'un Centre Associat per a la investigació en biomedicina i en trasplantaments de teixits i òrgans a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4440

Data del DOGV
:   14-02-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/1101


Data del document
:   28-01-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * trasplantament d'òrgans
    * cooperació administrativa
    * administració central
    * centre d'investigació

RESOLUCIÓ de 28 de gener de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Conselleria de Sanitat de la Generalitat Valenciana i l'Institut de Salut Carles III per a l'establiment d'un Centre Associat per a la investigació en biomedicina i en trasplantaments de teixits i òrgans a la Comunitat Valenciana. [2003/X1101]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i l'Institut de Salut Carles III, el 28 d'octubre de 2002, un Conveni Marc per a l'establiment d'un Centre Associat per a la investigació en biomedicina i en trasplantaments de teixits i òrgans a la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0001/2003, i que figura com a annex d'esta resolució.
  
València, 28 de gener de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc entre la Conselleria de Sanitat de la Generalitat Valenciana i l'Institut de Salut Carles III per a l'establiment d'un centre associat per a la investigació en biomedicina i en trasplantaments de teixits i òrgans a la Comunitat Valenciana
  
València, 28 d'octubre de 2002
  
En presència de la ministra de Sanitat i Consum, senyora Ana María Pastor Julián, nomenada pel Reial Decret 667/2002, de 9 de juliol.
  
REUNITS
  
D'una banda, el conseller de Sanitat de la Generalitat Valenciana, senyor Serafín Castellano Gómez, fent ús de les atribucions conferides segons que disposen els articles 21.f i 35 de la Llei de la Generalitat Valenciana 5/1983, de 30 de desembre, del Govern Valencià, modificada per la Llei de la Generalitat Valenciana 6/1995, de 3 d'abril, especialment facultat per a la signatura del present conveni marc per l'Acord del Consell de data de 28 d'octubre de 2002.
  
I de l'altra banda, el director de l'Institut de Salut Carles III, senyor Antonio Campos Muñoz, fent ús de les atribucions conferides pel Reial Decret 375/2001, de 6 d'abril, publicat en el Boletín Oficial del Estado el dia 27 d'abril, segons les competències atribuïdes pel Reial Decret 10/1988, de 8 de gener, modificat parcialment pel Reial Decret 1893/1996, de 2 d'agost, i l'Acord del Consell de Ministres de 3 de juliol de 1988, en el seu nom i representació.
  
EXPOSEN
  
I. La realització de trasplantaments d'òrgans ha tingut un gran desenvolupament en els últims anys. És necessària la posada en marxa d'avanços tecnològics paral·lels que permeten comptar amb teixits i òrgans disponibles, així com les tecnologies associades, a fi de millorar la seua qualitat i fer-los més assequibles als pacients que en requerisquen, en tot el territori espanyol.
  
La Conselleria de Sanitat de la Generalitat Valenciana, posseïx l'experiència i el desenvolupament de tècniques biomèdiques i quirúrgiques que li permeten afrontar la creació d'un centre que aborde esta necessitat, per la qual cosa ha iniciat la creació d'un nou centre en què, a més de les tècniques i recursos ja existents, es donarà cabuda a noves tecnologies i equips desenvolupats amb la biomedicina i els trasplantaments de teixits i òrgans.
  
II. La Generalitat Valenciana, en el marc del Programa Operatiu Integrat de la Comunitat Valenciana 2000-2006, cofinançat amb fons estructurals de la Unió Europea i aprovat mitjançant la decisió de la Comissió Europea del 7 de febrer de 2001, ha previst el desenvolupament de l'actuació denominada investigació en alta tecnologia biomèdica i en trasplantaments de teixits i òrgans.
  
Per a dur a terme esta actuació, s'ha iniciat la construcció d'un centre multidisciplinari d'investigació l'objectiu del qual és aconseguir un nivell màxim d'eficàcia i eficiència en la investigació sanitària aplicada. El centre esmentat es dotarà a més del capital humà necessari per a desenvolupar accions concretes que permeten treballar en el camp de la investigació científica, competint en l'àmbit mundial amb els projectes més avantguardistes dels pròxims quinze anys, a fi d'obtindre resultats pràctics aplicats.
  
La construcció d'este Centre Superior en Alta Tecnologia Científica per a la Investigació en Biomedicina i en Trasplantaments de Teixits i Òrgans es finançarà sense restar recursos de la prestació assistencial, ja que la inversió en investigació, desenvolupament tecnològic i innovació ha sigut una despesa elegible aprovada per la Conselleria d'Economia, Hisenda i Ocupació per a la inclusió en el V Programa Marc Comunitari de la Comunitat Econòmica Europea.
  
Les accions concretes que promouen la creació del centre de referència són les que actualment fa l'Institut d'Investigacions Citològiques, a més de potenciar les línies d'investigació següents:
  
- Genètica i medicina preventiva.
  
- Cèl·lules mare i banc de cordó umbilical.
  
- Utilització de microxips per a patologies abundants a la Comunitat Valenciana.
  
- Bioenginyeria genètica aplicada a la investigació en trasplantaments.
  
- Trasplantaments de cèl·lules, teixits i òrgans.
  
- Cor artificial.
  
- Immunologia referida al trasplantament.
  
III. La missió de l'Institut de Salut Carles III, segons que consta en el seu estatut (Reial Decret 375/2001, de 6 d'abril), és desenvolupar i oferir servicis cientificotècnics i investigació de la més alta qualitat, dirigits al Sistema Nacional de la Salut i al conjunt de la societat. A més, com a òrgan de suport cientificotècnic del Ministeri de Sanitat i Consum i dels distints servicis de salut de les comunitats autònomes en coordinació amb el Consell Interterritorial del Sistema Nacional de la Salut i en col·laboració amb altres administracions públiques, l'Institut de Salut Carles III té com a objectiu desenvolupar les funcions assenyalades en els articles 112 i 113 de la Llei General de Sanitat. Així, segons l'article 112.ñ, correspon a l'Institut de Salut Carles III el foment i coordinació de les activitats d'investigació biomèdica i sanitària, en el marc de la Llei de Foment i Coordinació General de la Investigació Científica i Tècnica, i segons el 112.p, qualssevol altres d'interés per al Sistema Nacional de la Salut. A més, d'acord amb l'article 113, l'Institut de Salut Carles III, així com els òrgans responsables de la sanitat de les comunitats autònomes, podran proposar al Ministeri de Sanitat i Consum la designació com a unitats assistencials de referència nacional de les que aconseguixen el nivell sanitari d'investigació i docència que reglamentàriament es determine per a accedir a esta condició.
  
Segons l'article 3.1.a de l'estatut esmentat, una de les principals funcions de l'Institut de Salut Carles III com a organisme públic d'investigació és la investigació bàsica i aplicada en biomedicina i ciències de la salut.
  
Els articles 4.a i d dels estatuts esmentats preveuen promoure mitjançant convenis la creació d'unitats d'investigació i de centres associats amb institucions de caràcter públic o privat, així com, a través d'este mecanisme, ?la realització de projectes d'investigació i altres activitats de caràcter científic, tecnològic, docent i assessor?.
  
IV. Ambdues institucions estan interessades a augmentar les vies de col·laboració en la investigació en biomedicina i en trasplantaments de teixits i òrgans mitjançant la creació d'una estructura específica que actue de suport de la investigació i docència en les àrees dalt esmentades, que tindrà caràcter de centre associat a l'Institut de Salut Carles III d'investigació i formació i es denominarà Centre Nacional de Referència per a la Investigació en Biomedicina i en Trasplantaments de Teixits i Òrgans (CIBIT).
  
V. Per a la creació del centre associat esmentat (CIBIT), ambdues institucions declaren la voluntat d'establir un conveni marc per a la qual cosa formalitzen el present document d'acord amb les clàusules següents.
  
Clàusules:
  
Primera. Objecte del conveni
  
L'objecte del present conveni és crear un centre associat entre la Conselleria de Sanitat de la Generalitat Valenciana i l'Institut de Salut Carles III i establir les bases que en regularan el funcionament.
  
El centre esmentat, localitzat en el Centre Superior en Alta Tecnologia per a la Investigació en Biomedicina i en Trasplantaments de Teixits i Òrgans de la Comunitat Valenciana, tindrà caràcter de centre nacional de referència associat a l'Institut de Salut Carles III i oferirà els seus servicis a totes la comunitats autònomes de l'Estat Espanyol a través de l'Institut de Salut Carles III.
  
Els servicis que s'oferisquen i les condicions seran descrits en convenis específics que seran desplegats a l'empara d'este conveni marc.
  
Segona. Execució del conveni marc
  
El present conveni es portarà a la pràctica mitjançant la subscripció, entre les dues entitats sotasignades, de convenis específics en què s'inclourà de forma concreta:
  
a) Definició de l'objecte que es perseguix.
  
b) Descripció del programa de treball.
  
c) Contribució al programa de treball, tant de la Conselleria de Sanitat de la Generalitat Valenciana com de l'Institut de Salut Carles III. Així mateix, es determinarà el règim en què es realitzen les aportacions esmentades i la destinació dels equips i materials al finançament del conveni específic.
  
d) Pressupost del programa, amb expressió de les aportacions financeres, tant de la Conselleria de Sanitat de la Generalitat Valenciana com de l'Institut de Salut Carles III, al llarg del programa i calendari d'estes aportacions. Si en els convenis específics es produïren despeses plurianuals o indeterminades per a l'Institut de Salut Carles III, s'aplicarà el que disposa sobre això la Llei 11/1996, de 27 de desembre, de Mesures de Disciplina Pressupostària, que modifica l'article 74 de la Llei General Pressupostària.
  
e) Normes que regulen els drets de propietat intel·lectual i la possible publicació dels resultats obtinguts en els convenis específics d'investigació.
  
f) Normes que regulen els drets de propietat industrial que puguen derivar-se dels nous coneixements o productes obtinguts en la cooperació.
  
g) Quan el conveni específic perseguisca realitzar una investigació, s'adjuntarà el protocol tècnic que la definisca en tots els seus punts: antecedents i estat actual del projecte i aportació específica de cada institució, revisió bibliogràfica i resultats que s'espera aconseguir.
  
Tercera. Propietat intel·lectual
  
Els drets de propietat intel·lectual sobre els resultats de qualsevol investigació conjunta correspondran a ambdues institucions.
  
Quarta. Modalitats de cooperació
  
Les activitats que puguen ser objecte de cooperació científica i tècnica entre l'Institut de Salut Carles III i la Conselleria de Sanitat mitjançant la subscripció dels convenis específics corresponents seran totes les que s'inscriuen dins dels àmbits de competències tant de l'Institut de Salut Carles III com de la Conselleria de Sanitat de la Generalitat Valenciana.
  
En particular, i sense excloure altres modalitats de cooperació, es consideraran les següents:
  
a) Promoció i realització conjunta de projectes coordinats o concertats d'investigació científica i tècnica.
  
b) Utilització conjunta del personal científic i tècnic d'una o altra institució en activitats de cooperació entre ambdues parts.
  
c) Utilització compartida d'instal·lacions i equips ja existents o de futura instal·lació o adquisició.
  
d) Utilització comuna de servicis auxiliars de la investigació, com ara bases de dades, documentació, informació, centres de càlcul, etc.
  
e) Formació i especialització de científics i tècnics mitjançant cursos, seminaris i altres activitats semblants.
  
f) Intercanvi de personal científic i tècnic. D'este intercanvi no en podrà sorgir cap relació laboral entre la persona i l'organisme en què es faça de fet la seua activitat.
  
g) Desplegament d'activitats formatives en l'àmbit d'investigació en biomedicina i en trasplantaments de teixits i òrgans, dirigides a través de l'Escola Nacional de Sanitat a tot el Sistema Nacional de la Salut.
  
h) Promoció d'activitats d'investigació i formatives amb Iberoamèrica, gestionades a través de la Fundació per a la Cooperació i la Salut Internacional.
  
Cinquena. Convenis amb terceres parts
  
Els convenis específics que se subscriguen a l'empara del present conveni marc podran ser també formalitzats conjuntament amb una altra i altres institucions i centres d'investigació tant de caràcter nacional com a estranger o internacional, dins dels programes d'investigació de la Unió Europea (UE), l'Organització per a la Cooperació i el Desenvolupament Econòmic (OCDE), la Food Agriculture Organization (FAO) i altres institucions internacionals, governamentals o no. Especialment el CIBIT promourà, mitjançant acords concrets, vincles amb l'Organització Nacional de Trasplantaments per al desplegament d'activitats conjuntes.
  
Sisena. Comissió mixta de seguiment
  
A fi de garantir el compliment del conveni marc de col·laboració i dels programes que a la seua empara es poden fer, es crea una comissió de seguiment, que estarà integrada per:
  
Per part de l'Institut de Salut Carles III, el director de l'institut i la secretaria tècnica o les persones que hi deleguen, així com un representant de la delegació del govern a la comunitat autònoma.
  
Per part de la Conselleria de Sanitat de la Generalitat Valenciana, el conseller de Sanitat, el subsecretari per als Recursos de Sanitat i el director del Centre d'Investigació en Biomedicina i Trasplantaments de Teixits i Òrgans, o les persones que hi deleguen.
  
Setena. Vigència
  
La duració del present conveni marc de col·laboració serà de deu anys, comptadors a partir del moment de la signatura. Podrà ser prorrogat per períodes de temps iguals, mitjançant un acord protocol·litzat de les parts.
  
Huitena. Denúncia
  
Qualsevol de les parts podrà denunciar el present conveni, comunicant-ho a l'altra part que intervé per escrit, amb tres mesos d'antelació a la data en què desitge la terminació o, si és procedent, de la seua pròrroga.
  
En qualsevol cas, les parts es comprometen a finalitzar el desplegament de les accions ja iniciades en el moment de la notificació de la denúncia.
  
Novena. Qüestions litigioses
  
Les discrepàncies sorgides sobre la interpretació, desenvolupament, modificació, resolució i efectes que pogueren derivar-se de l'aplicació del present conveni les haurà de resoldre la comissió mixta regulada en el conveni. Si no s'arribara a un acord, les qüestions litigioses seran de coneixement i competència dels tribunals de l'orde jurisdiccional contenciós administratiu de Madrid.
  
I, en prova de conformitat i com a constància, ambdues parts firmen el present conveni en doble exemplar en tots els seus fulls, en el lloc i la data indicats al principi.
  
La ministra de Sanitat i Consum,
  
ANA MARÍA PASTOR JULIÁN
  
Per la Conselleria de Sanitat,
  
SERAFÍN CASTELLANO GÓMEZ
  
Per l'Institut de Salut Carles III,
  
ANTONIO CAMPOS MUÑOZ